
MÁV – START ZRt. vasúti személyszállító vállalat utas elégedettségi elemzése
A XXI. században az egyre bővülő piac, és az egyre inkább szélesedő és mélyülő kínálat világában elengedhetetlenül fontos mind a termékek, mind pedig a szolgáltatások színvonalának versenyképes szintű fejlesztése az elvárásoknak megfelelően. Különböző igények vannak jelen a fogyasztói körökben, így nagyon nehéz megtalálni azt az optimális szintet és színvonalat, amely egy szolgáltató számára sikereket eredményezhet.A hazai közlekedési ágazat esetében folyamatos verseny van jelen a közösségi közlekedésen belül, amely még inkább maga után vonja a folyamatos innovációt, az utasok igényeinek felmérését és mind maximálisabb kielégítését. Hazánk közlekedési struktúrája igen fontos átalakítások előtt áll, így ennek megvalósulását megelőzően is nagyon fontos a jelenlegi utas vélemények feltérképezése.
Dolgozatom célja, hogy rámutassak az eddigi igen kedvezőtlen versenyhelyzet kialakulására a hazai közösségi közlekedésen belül, és bizonyítsam azt, hogy a vasúti közlekedés – még ha vesztett is korábbi erőteljes piaci helyzetéből – igen is képes versenyképes szolgáltatásokkal kielégíteni utasai igényeit.
Dolgozatom módszertanát tekintve egyaránt végeztem szekunder és primer kutatást. Szekunder kutatás keretében a Szolgáltató Város mintaprojekt keretében elvégzett elégedettségi felmérés adatait felhasználva, valamint a MÁV-START Zrt. és a Szonda Ipsos együttműködéséből származó kérdőíves kutatás adatai alapján nyertem információt saját, kérdőíves megkérdezésem lefolytatásához. Primer kutatás keretében, fókuszcsoportok lebonyolításával, valamint kérdőíves megkérdezés formájában mértem fel azt, hogy a szolgáltató vállalat utasai milyen elégedettségi szinttel rendelkeznek, és ezen adatok alapján hogyan lehetséges ún. klasztereket (csoportokat) kialakítani az utasok körein belül. A kutatás során vizsgált egyes dimenziók elégedettség vonatkozásában az alábbiak voltak: utazási idő, tisztaság, tájékozódás, személyzet, kényelem, árak, különböző attitűdök a szolgáltatással kapcsolatban.
Dolgozatom megírásával arra kívánok rámutatni, hogy a jelenlegi közlekedési piacon belül milyen megítélést kaphat egy ekkora múlttal rendelkező közlekedési nem, és hogy ennek milyen következményei várhatóak a jövőt illetően a közösségi közlekedés alapjainak átalakítása révén.



